થેમ લુઆંગ ગુફામાં ફસાયેલા આ ૧૩ લોકોનો અતોપત્તો તો ત્રીજી જુલાઇએ મળી ગયો હતો, પરંતુ તેમને સુખરૂપ બહાર કાઢવામાં બે-ચાર દિવસ કે અઠવાડિયા નહીં, પરંતુ ત્રણથી ચાર મહિના લાગી જાય તેમ રેસ્ક્યુ ટીમના નિષ્ણાતોએ જણાવ્યું હતું. ગુફાની ખડકાળ જટિલ આંતરિક રચના, પૂરના પાણીની ઊંચી સપાટી સહિત એટલા અવરોધો હતા કે બચાવ કાર્ય મુશ્કેલ બન્યું હતું. રેસ્ક્યુ ટીમે દસ દિવસની ઘનિષ્ઠ તપાસના અંતે સોમવારે મોડી સાંજે તમામ ૧૩ લોકોને શોધી કાઢ્યા હતા. જેમના જીવિત હોવા અંગેની આશંકા દિવસે દિવસે વધુ પ્રબળ બની રહી હતી તે સંજોગોમાં તમામ લોકો સુખરૂપ હોવાનું જાણવા મળતાં સૌએ રાહતની લાગણી અનુભવી છે. આ પછી તેમને સુખરૂપ બહાર કાઢવાનું અભિયાન હાથ ધરાયું હતું. થાઇ નેવી સીલ કમાન્ડો અને અન્ય દેશોના જાણકારો દ્વારા ગુફામાં ફોનના કેબલ્સ નાખવામાં આવ્યા હતા, જેથી ખેલાડીઓ પોતાના પરિવારજનો સાથે વાતચીત કરી શકે. આ ખેલાડીઓ સુધી પહોંચનાર બ્રિટિશ ડાઇવર્સે જણાવ્યું કે, અમે ત્યાં પહોંચ્યા ત્યારે ૧૩ લોકો ત્યાં હાજર હતા. અમે પૂછયું કેટલા લોકો છો? તો તેમણે પણ ૧૩ લોકો હોવાનો જવાબ આપ્યો હતો. ભારે વરસાદની આગાહી હોવાથી બચાવમાં વધારે સમય લાગે અને મુશ્કેલી વધે તેવી આશંકા હતી.